Debatten om kostomlægning som våben mod autisme rykker nu helt ind i samtaler mellem forældre til børn med autisme og sagsbehandlere i kommunerne. Landsforeningen Autismes formand Heidi Thamestrup har i denne uge talt med flere forældre, der af deres barns sagsbehandler er blevet rådet til at lægge deres barns kost om mod autisme.

»Jeg har i denne uge fået tre henvendelser fra mødre til børn med autisme. De fortæller alle, at deres sagsbehandler i kommunen på baggrund af Ninka-Bernadette Mauritsons udsagn og artikler har opfordret dem til at lægge deres børns kost om mod autisme. Den slags eksempler har vi ikke hørt om før denne uges debat i medierne«, siger hun og kalder det »vanvittigt«, at sagsbehandlere henviser til kostråd fra den kontroversielle sundhedsdebattør.

Ninka-Bernadette Mauritson skrev for ti år siden bogen 'Kernesund Familie' med råd til forældre om kost. Bogen var blandt andet kritisk over for mælk, mælkeprodukter og gluten. Bogen blev en storsællert med op mod 100.000 solgte eksemplarer, og Fødevarestyrelsen og Sundhedsstyrelsen tog det usædvanlige skridt at sende en fælles advarsel ud mod at følge rådene, »der kan være skadelige for børn« og resultere i »fejlernæring«. Siden har bogens forfatter været en omdiskuteret person i sundhedsdebatten.